PRIJEDLOG PRIPREME ZA IZVOĐENJE SATA LIKOVNE KULTURE

|  |  |  |
| --- | --- | --- |
| IME I PREZIME: | REDNI BROJ SATA: **10.** | DATUM: |
| DOMENA: Doživljaj i kritički stav  NASTAVNI SADRŽAJ (TEMA): Priroda i čovjek  NASTAVNO PODRUČJE: Boja i crta - monotipija  MOTIV (VIZUALNI, NEVIZUALNI ILI VIZUALNI JEZIK KAO POTICAJ): **Jesenje lišće**  LIKOVNI MATERIJALI I TEHNIKE: tempera i crni flomaster, otpalo jesensko lišće svih oblika i veličina | | |
| **ISHODI**:  **OŠ LK A. 2. 1. Učenik likovnim i vizualnim izražavanjem interpretira različite sadržaje.**   * učenik odgovara likovnim i vizualnim izražavanjem na razne vrste poticaja * učenik se, u stvaralačkom procesu i izražavanju, koristi: likovnim jezikom (obvezni pojmovi likovnoga jezika i oni za koje učitelj smatra da mu mogu pomoći pri realizaciji ideje u određenom zadatku); iskustvom usmjerenog opažanja; izražavanjem pokretom, zvukom, glumom koje povezuje s likovnim izražavanjem kroz kreativnu igru; doživljajem temeljenim na osjećajima, iskustvu, mislima i informacijama   **OŠ LK A. 2. 2. Učenik demonstrira poznavanje osobitosti različitih likovnih materijala i postupaka pri likovnom izražavanju.**   * učenik primjećuje osobitosti likovnih materijala i postupaka te ih primjenjuje pri likovnom izražavanju   **OŠ LK B. 2. 1. Učenik opisuje likovno i vizualno umjetničko djelo povezujući osobni doživljaj, likovni jezik i tematski sadržaj djela.**   * učenik povezuje djelo s vlastitim iskustvom i opisuje osobni doživljaj djela * učenik opisuje: materijale i postupke; likovne elemente i kompozicijska načela; tematski sadržaj djela (motiv, teme, asocijacije) | | |
| **NASTAVNE SITUACIJE**  LIKOVNI PROBLEM: **Boja, mrlja, crta**  Što znamo o crtama? Kako nazivamo sliku nastalu crtanjem? Kakva je to obrisna crta?  Ponovimo što smo sve naučili o bojama. Boje dijelimo na tople i hladne. Rekli smo da je likovni prikaz zanimljiviji ako pažljivo slažemo tople i hladne boje. Pazeći da nisu slične boje jedna do druge, dobivamo kontrast kojim naglašavamo motiv.  Slikajući temperom boju nanosimo potezom kista u mrljama i linijama. Koristimo se gustom bojom s malo vode. Vodu uglavnom rabimo za pranje kista. Bojom pokrivamo cijelu plohu papira. Za manje plohe rabimo tanji kist, a za veće deblji.  Boju možemo i miješati pazeći na količinu određene boje i na kombinaciju boja.  Slikati možemo i tako da boju otiskivanjem nanosimo na papir. Takva tehnika se zove monotipija. Možemo otiskivati slikajući pola motiva na dio papira pa savijanem papira naslikanu polovicu otiskivanjem prenosimo na drugi dio papira. Tako dobivamo cijeli motiv simetričnih strana kao što su leptirova krila.  Monotipiju možemo dobiti i nanošenjem boje na neki predmet i njegovim otiskivanjem dobijemo presliku plohe tog predmeta.  Monotipija nastaje i u prirodi. Možete li pretpostaviti kada? (otisak stopala, cipele, šalice/čaše, otisak predmeta nastalog nakon kiše...)  LIKOVNI MOTIV: **Jesensko lišće**  Koje godišnje doba sada vlada? Kako ga prepoznajemo? Što prvo pomislite kada kažem JESEN? Kakvo sve lišće postoji? Koja boja lista vam je najdraža? Je li jesenski list sav u istoj boji? Koja boja lišća prevladava ujesen? | | |
| **ZADATAK**  Nakon što smo prošetali školskim dvorištem, u današnjem likovnom stvaranju koristiti ćemo se otpalim jesenskim lišćem koje smo sakupili.  Vaš je zadatak odabrati nekoliko listova koje ćete premazati bojom i otisnuti na plohu papira tako da vaša slika postane dio jesenskog pokrivača. Koristit ćemo se samo toplim i hladnim bojama. Veći list možete prekriti temperom u više boja (toplih ili hladnih) ne miješajući ih, dok ćemo manji list prekriti samo jednom bojom. Kada cijeli list prekrijemo bojom, dok je još mokar, pažljivo ćemo namazanu stranu otisnuti na plohu papira. Prije toga razmislite na koji ćete ga dio plohe otisnuti kako biste kasnije lakše kombinirali toplu ili hladnu boju koja će biti na sljedećem listu. Lišće može biti i u plavoj i ljubičastoj boji iako ono prirodno nije takvo. Naravno, otisci na papiru neka što više sliče na prirodni jesenski tepih. To znači da bi otisci lišća trebali biti razbacani na plohi, a mogu se i malo preklapati. Kada ste gotovi s otiskivanjem, odložite radove da se boja osuši. Za to vrijeme pospremite slikarski pribor, ostavite samo crni flomaster.  Kada se rad osušio, crnim flomasterom ocrtajte oblik lišća, stabljike i žilice. Da biste vjernije to nacrtali gledajte u lišće koje niste upotrijebili u otiskivanju.  Gotove radove izložite i pogledajte jesu li svi uspjeli uredno otisnuti listove. Koliko je tko pazio na kontrast tople i hladne boje? Tko je najpreciznije nacrtao žilice lišću?  Slaganjem radova na pano dobit ćete razredni jesenski pokrivač. | | |
| **Povezanost s međupredmetnim temama:**  GOO - C. 1. 1., C. 1. 2.  OR -C. 1. 1., A. 1. 3.  UKU - A. 1. 1., A. 1. 3., A. 1. 4., B. 1. 1., B. 1. 4., C. 1. 2., C. 1. 4., D. 1. 2.  OSR - A. 1. 4., B. 1. 2.  P - A. 1. 1., A. 1. 2., B. 1. 2. | | |