|  |  |  |
| --- | --- | --- |
| IME I PREZIME: | REDNI BROJ SATA: **18.** | DATUM: |
| DOMENA: Doživljaj i kritički stav  NASTAVNI SADRŽAJ (TEMA): Slika, igra, priča  NASTAVNO PODRUČJE: Crta i točka, boja  MOTIV (VIZUALNI, NEVIZUALNI ILI VIZUALNI JEZIK KAO POTICAJ): **Kiša**  LIKOVNI MATERIJALI I TEHNIKE: tuš, kist, štapić | | |
| **ISHODI:**  **OŠ LK A. 2. 1. Učenik likovnim i vizualnim izražavanjem interpretira različite sadržaje.**   * učenik odgovara likovnim i vizualnim izražavanjem na razne vrste poticaja * učenik se, u stvaralačkom procesu i izražavanju, koristi: likovnim jezikom (obvezni pojmovi likovnoga jezika i oni za koje učitelj smatra da mu mogu pomoći pri realizaciji ideje u određenom zadatku); iskustvom usmjerenog opažanja; izražavanjem pokretom, zvukom, glumom koje povezuje s likovnim izražavanjem kroz kreativnu igru; doživljajem temeljenim na osjećajima, iskustvu, mislima i informacijama   **OŠ LK B. 2. 1. Učenik opisuje likovno i vizualno umjetničko djelo povezujući osobni doživljaj, likovni jezik i tematski sadržaj djela.**   * učenik povezuje djelo s vlastitim iskustvom i opisuje osobni doživljaj djela * učenik opisuje: materijale i postupke; likovne elemente i kompozicijska načela; tematski sadržaj djela (motiv, teme, asocijacije)   **OŠ LK B. 2. 2. Učenik uspoređuje svoj likovni ili vizualni rad te radove drugih učenika i opisuje vlastiti doživljaj stvaranja.**   * učenik opisuje i uspoređuje likovne ili vizualne radove prema kriterijima: likovnog jezika, likovnih materijala, tehnika i/ili vizualnih medija, prikaza teme ili motiva te originalnosti i uloženog truda * učenik prepoznaje poticaj i način na koji je to izraženo u likovnom ili vizualnom radu * učenik prepoznaje osobno zadovoljstvo u stvaralačkom procesu | | |
| **NASTAVNE SITUACIJE**  LIKOVNI PROBLEM: **Crta i točka, boja**  Kakva sve može biti crta? Crte po toku i karakteru: debela, tanka, ravna, zakrivljena, izlomljena, isprekidana.  Što sve iz prirode možemo prikazati crtom? (travu, grmlje, kosu, kišu…)  Smjer kretanja crte priča svoju priču. Njome možemo dočarati pokret i zvuk.  Kako možemo dobiti različite vrste crta koristeći se istim likovnim sredstvom?  Što sve znamo o boji? Svaka boja ima i svoj ton. Dobivamo ga dodavanjem ili oduzimanjem svjetla u boji. Koristimo li se vodenom bojom, možemo je posvijetliti dodavanjem vode, a potamniti dodavanjem pigmenta boje.  Nijanse tuša također dobivamo razrjeđivanjem s pomoću vode.  LIKOVNI MOTIV: **Kiša**  Volite li kišu? Zašto? Je li vam draža kiša ljeti ili zimi? Objasnite. Kakva je ljetna kiša, a kakva zimska? Razlikuju li se samo u osjetu hladnoće ili su joj i boje drugačije? Opišite. Koji je uobičajeni smjer kiše? Što se događa kada su kapi nošene vjetrom? Ima li kiša i svoj ritam? Odsvirajte ga. | | |
| **ZADATAK**  Danas ćemo pokušati na papiru dočarati hladan, tmuran kišni dan. Poigrat ćemo se tušem, kistom i štapićem. Kako bismo razrijedili tuš i nijansirali ga, dodat ćemo mu vode. Takva se tehnika naziva lavirani tuš. Naslikat ćemo podlogu za tmurni dan. Cijelu plohu papira premazat ćemo širokim kistom tonirajući tuš tako što ćemo od vrha papira krenuti s tamnim tonovima. Svjetlije tonove dobit ćemo tako što ćemo u tuš dodavati malo po malo vode. Boju ćemo nanositi na papir tako da toniranjem na dnu papira dobijemo postupno skoro bijeli papir. Pazite da vam se ne pojave crte od poteza kista. Dodajte dovoljno vode i razmažite ih. Ne prelazite kistom više puta po jednom mjestu da ne oštetite papir (počinje se mrviti). Ni previše vode nije dobro jer će se papir iskriviti. Budite strpljivi i eksperimentirajte. Sa strane imajte manji papir na kojem ćete isprobati dobiveni ton nastao miješanjem tuša i boje. Tonovi boje neka se prelijevaju (neka ne budu vidljive razlike).  Kada ste oslikali podlogu, pustite je da se prosuši. U međuvremenu pogledajte fotografije ili snimke kiše. Pokušajte kuckanjem dočarati slijed/ritam padanja kiše od početka do kraja ciklusa. Otpjevajte pjesmicu o kiši (*Kišica na zemlju pada*).  Kada se podloga prosušila, na nju ćemo štapićem i tušem, crtama i crticama u istom smjeru, nacrtati kapi kiše. Crtamo od manjih crtica prema većima, dakle veće kapi su bliže tlu. Podsjetimo se, donji dio papira je svjetlijeg tona, a kiša ima svoj ritam. Prikažite ga crticama.  Nekoliko učenika neka ponovi završni zadatak.  Kada su radovi gotovi, izložite ih i prokomentirajte.  Koji rad odaje potpuni dojam kiše? (hladno, tmurno, mokro, ritam, zvuk)  Za kraj ponovite pjesmu o kiši. | | |
| **Povezanost s međupredmetnim temama:**  IKT - C. 1. 1., C. 1. 2., C. 1. 3.  OSR - A. 1. 3., A. 1. 4., B. 1. 2.  P - A. 1. 1., A. 1. 2.  UKU - A. 1. 1., A. 1. 3., A. 1. 4., B. 1. 2., B. 1. 4., C. 1. 3., C. 1. 4., D. 1. 2. | | |