|  |  |  |
| --- | --- | --- |
| IME I PREZIME: | REDNI BROJ SATA: **26.** | DATUM: |
| DOMENA: Stvaralaštvo i produktivnost  NASTAVNI SADRŽAJ (TEMA): Priroda i čovjek  NASTAVNO PODRUČJE: Crta i točka, boja  MOTIV (VIZUALNI, NEVIZUALNI ILI VIZUALNI JEZIK KAO POTICAJ): **Rascvjetana grana**  LIKOVNI MATERIJALI I TEHNIKE: tuš, deblji kist, slamčica, vodena boja | | |
| **ISHODI:**  **OŠ LK A. 2. 1. Učenik likovnim i vizualnim izražavanjem interpretira različite sadržaje.**   * učenik odgovara likovnim i vizualnim izražavanjem na razne vrste poticaja * učenik se, u stvaralačkom procesu i izražavanju, koristi: likovnim jezikom (obvezni pojmovi likovnog jezika i oni za koje učitelj smatra da mu mogu pomoći pri realizaciji ideje u određenom zadatku); iskustvom usmjerenog opažanja; doživljajem temeljenim na osjećajima, iskustvu, mislima i informacijama   **OŠ LK A. 2. 2. Učenik demonstrira poznavanje osobitosti različitih likovnih materijala i postupaka pri likovnom izražavanju.**   * učenik primjećuje osobitosti likovnih materijala i postupaka te ih primjenjuje pri likovnom izražavanju   **OŠ LK B. 2. 1. Učenik opisuje likovno i vizualno umjetničko djelo povezujući osobni doživljaj, likovni jezik i tematski sadržaj djela.**   * učenik povezuje djelo s vlastitim iskustvom i opisuje osobni doživljaj djela * učenik opisuje: materijale i postupke; likovne elemente i kompozicijska načela; tematski sadržaj djela (motiv, teme, asocijacije)   **OŠ LK B. 2. 2. Učenik uspoređuje svoj likovni ili vizualni rad te radove drugih učenika i opisuje vlastiti doživljaj stvaranja.**   * učenik opisuje i uspoređuje likovne ili vizualne radove prema kriterijima: likovnog jezika, likovnih materijala, tehnika i/ili vizualnih medija, prikaza teme ili motiva te originalnosti i uloženog truda * učenik prepoznaje poticaj i način na koji je to izraženo u likovnom ili vizualnom radu * učenik prepoznaje osobno zadovoljstvo u stvaralačkom procesu | | |
| **NASTAVNE SITUACIJE**  LIKOVNI PROBLEM: **Crta i točka, boja**  Ponovimo što sve znamo o crti. Crte po toku i karakteru: debela, tanka, ravna, zakrivljena, izlomljena, isprekidana.  Što sve iz prirode možemo prikazati crtom? (travu, grmlje, granu, kosu, kišu…) Smjer kretanja crte priča svoju priču. Čime sve možemo nacrtati crtu?  Jeste li kada gledali kapljicu kiše kako klizi niz prozorsko staklo? Stvara li ona crtu? Što bi se dogodilo kada bismo kapljicu tekućine otpuhivali po ravnoj podlozi? Bismo li stvarali crte? Danas ćemo se na takav način poigrati tušem.  Što sve znamo o boji? Svaka boja ima i svoj ton. Dobivamo ga dodavanjem ili oduzimanjem svjetla u boji. Upotrebljavamo li vodenu boju, možemo je posvijetliti dodavanjem vode, a potamniti dodavanjem pigmenta boje.  Danas ćemo rabiti tople i hladne boje. Znamo li koje su koje?  LIKOVNI MOTIV: **Rascvjetana grana**  Stiglo je proljeće, priroda se probudila, biljke su procvjetale. I stabla i grmlje puni su cvjetova. *(bilo bi poželjno izaći u dvorište i promotriti biljke)* Ako primjećujete, stablo najprije procvjeta pa onda prolista. Tako cvjetovi dobivaju više sunca.  Na što vas podsjećaju grane? *(crta u prostoru, kao žica)* Vidimo da se grane račvaju. Rastu iz debla. Deblja grana se račva i nastavlja se u sve tanje i tanje grane.  Kakvim biste crtama prikazali grane? *(deblje i tanje, zakrivljene)*  Cvjetovi na granama nježnih su boja. Koje su boje cvjetovi trešnje, breskve, badema, forzicije?  Koje su boje mladi listići koji se pojavljuju? *(svijetlozeleni)*  Kakvo je nebo u proljeće? *(svijetloplavo)* | | |
| **ZADATAK**  Današnji je zadatak naslikati rascvjetanu granu otpuhujući kapljice tuša, a vodenom ćemo bojom, prstima i kistom, naslikati ostalo. Kao primjer uzet ćemo granu forzicije.  Najprije ćemo oslikati podlogu. Bijeli papir oboji svijetloplavom bojom tonirajući je od tamnije na dnu, prema bijeloj na vrhu papira. Dakle, istu boju nanosimo tako da joj dodajemo sve više vode. Slikajte debelim kistom i pazite da se ne stvaraju mrlje te iste boje.  Dok se podloga suši, pripremite crni tuš i slamčicu. Kada se podloga osušila, na dno obojenog dijela papira s pomoću slamčice kapnite tuš. Sada u njega puhnite kroz slamčicu u pravcu u kojem želite da se kapljice rasprše. Neka se razlije prema gore. Slobodno dodajte još kapljica i kontrolirajte ih puhanjem u slamčicu. Bitno je da dobijete oblik grančice.  Kada ste to napravili namočenim prstom dohvatite žutu vodenu boju i istim prstom po grančici otiscima naslikajte cvjetiće. Tako i zelenom bojom napravite listiće.  Kako vam se sviđa ova proljetna grana?  Kada se radovi osuše, izložite ih. Promotrite koja grana izgleda najprirodnije, koja je najneobičnija, najurednija, čija je podloga najurednije tonirana.  Vjerujem da će vaš pano biti vrlo primamljiv pčelicama i leptirima! | | |
| **Povezanost s međupredmetnim temama:**  OR - C. 1. 1., C. 1. 2.  OSR - A. 1. 3., A. 1. 4., B. 1. 2.  P - A. 1. 1., A. 1. 2., B. 1. 2.  UKU - A. 1. 1., A. 1. 3., A. 1. 4., B. 1. 2., B. 1. 4., C. 1. 3., C. 1. 4., D. 1. 2 | | |