|  |  |  |
| --- | --- | --- |
| IME I PREZIME: | REDNI BROJ SATA: **5.** | DATUM: |
| DOMENA: Umjetnost u kontekstu  NASTAVNI SADRŽAJ (TEMA): Baština  NASTAVNO PODRUČJE: Boja i ploha - slikanje  MOTIV (VIZUALNI, NEVIZUALNI ILI VIZUALNI JEZIK KAO POTICAJ): **Rimske brojke**  LIKOVNI MATERIJALI I TEHNIKE: kolaž-papir, kolaž iz časopisa, ljepilo i crni flomaster | | |
| **ISHODI**:  **OŠ LK B. 2. 1. Učenik opisuje likovno i vizualno umjetničko djelo povezujući osobni doživljaj, likovni jezik i tematski sadržaj djela.**   * učenik povezuje djelo s vlastitim iskustvom i opisuje osobni doživljaj djela * učenik opisuje: materijale i postupke; likovne elemente i kompozicijska načela; tematski sadržaj djela (motiv, teme, asocijacije)   **OŠ LK C. 2. 1. Učenik prepoznaje i u likovnom ili vizualnom radu interpretira povezanost oblikovanja vizualne okoline s aktivnostima i namjenama koje se u njoj odvijaju.**   * likovnim i vizualnim izražavanjem učenik: razlikuje i interpretira karakteristike različitih pisama; uspoređuje odnose slike i teksta u njemu bliskim medijima; koristi se različitim odnose slike i teksta u izražavanju vlastitih ideja   **OŠ LK C. 2. 2. Učenik povezuje umjetničko djelo s iskustvima iz svakodnevnog života te društvenim kontekstom.**   * učenik povezuje vizualni ili likovni i tematski sadržaj određenog umjetničkog djela s iskustvom iz svakodnevnog života * učenik prepoznaje i imenuje različite sadržaje iz svoje okoline kao produkt likovnog/vizualnog izražavanja | | |
| **NASTAVNE SITUACIJE**  LIKOVNI PROBLEM: **Boja, ploha, odnosi, smještaj**  Do sada smo govorili o bojama. Ponovimo što o njima znamo. (*osnovne, izvedene, tople i hladne, ton boje, izražavaju osjećaje i raspoloženja...*) Koje boje su tople, a koje hladne?  Bojom ističemo i oblikujemo plohu. Kolaž-papir boji plohu ravnomjerno, a vodenom bojom boju možemo tonirati. Kakva sve može biti ploha? (*glatka, hrapava, ravna, zakrivljena, mala, velika)* Smisleno posložene plohe čine likovni rad.  Kako dobivamo ritam na slici? *(elemente slike nižemo određenim obrascem.)*  Kako dobivamo niz? *(elemente slike postavljamo jedan pored drugoga)*  U kojem odnosu mogu biti elementi na slici? *(veće - manje, gore - dolje...)* Kako elementi mogu biti postavljeni na slici? *(u nizu, razbacani, skupljeno - raspršeno...)*  LIKOVNI MOTIV: **Rimske brojke**  Kakve sve brojke poznajete? Od čega se sastoje rimske brojke? Koliko rimskih brojki znate napisati? Kako su te brojke dobile ime? Kako su tada ljudi izgledali? Gdje ih najčešće u okolini vidimo?  Može li se od brojki načiniti umjetničko djelo? | | |
| **ZADATAK**  Danas ćemo se poigrati rimskim brojkama, tj. njihovim elementima, i napraviti umjetničko djelo. Budući da se rimske brojke sastoje od štapića postavljenih kao slovo I, V ili X, tako ćemo i mi najprije napraviti te elemente. Papir iz časopisa (novinski tekst, po mogućnosti bez fotografija) prstima ćemo oblikovati u trake debljine do 1 cm. Te ćemo trake podijeliti na dijelove podjednake veličine. Zatim ćemo takve trake napraviti i od kolaž-papira toplih boja (žuta, narančasta, crvena). Na papir za podlogu nalijepit ćemo kolaž-papir hladne boje koju odaberete (plava, zelena, ljubičasta). Taj papir neka bude manji od papira za podlogu (tako da bijeli papir u podlozi jednim dijelom čini paspartu – 1 do 2cm). Sada ćete na tu plohu lijepiti trakice oblikujući rimske brojke koje se nižu u redovima ili čine krugove, spirale. Brojke neka budu različitih veličina i ravnomjerno razbacane po plohi ili postavljene u odnosu skupljeno - raspršeno. Nije važno jesu li brojke po redu. Mogu čak djelomično izlaziti iz okvira obojene podloge. Elemente najprije posložite, a zatim zamolite učiteljicu/učitelja za mišljenje, pa ih tek onda zalijepite.  Kada završite s radovima izložite ih i ponovite koji je bio zadatak. Provjerite jeste li ga uspješno obavili. Pogledajte tko se odlučio za koji odnos elemenata na slici. Zatim neka svatko zbroji sve brojke na svojoj slici i otkrijte tko ima rad s najmanjim, najvećim ili istim rezultatom. | | |
| **Povezanost s međupredmetnim temama:**  GOO - C. 1. 2.  P - A. 1. 1., B. 1. 1.  UKU - A. 1. 1., A. 1. 2., A. 1. 3., B. 1. 1., B. 1. 3., B. 1. 4., C. 1. 1., C. 1. 3., D. 1. 2.  OSR - A. 1. 3., A. 1. 4. | | |